Grupa građana MZ Bistrica, Prijedor

Kontakt osoba: Zoran Ninić

Kontak tel: 065/653-950

Datum: 03.07.2023. godine

Vlada Republike Srpske – Predsjednik Radovan Višković

Ministarstvo energetike i rudarstva

Ministarstvo za prostorno uređenje, građevinarstvo i ekologiju

Inspektorat Republike Srpske

Gradska uprava Prijedor – Gradonačelnik

Gradska uprava Prijedor – Odsjek za inspekcijske poslove

Skupština grada Prijedor

Predmet: Apel za zaustavljanje radova na otvaranju nelegalnog rudnika uglja u Bistrici

Poštovani,

Ovim dopisom zahtjevamo od svih institucija i službi koje su navedene u dopisu da u okviru svojih nadležnosti preduzmu aktivnosti koje bi dovele do zaustavljanje radova na otvaranju nelegalnog rudnika uglja u Bistrici kod Prijedora.

Cjelokupna javnost Republike Srpske i institucije Republike Srpske znaju da se posljednih mjesec dana sprovode nezakonite aktivnosti na otvaranju rudnika uglja u Bistrici od strane preduzeća DRVO-EXPORT d.o.o. iz Teslića. Pomenuto preduzeće nema Ugovor o koncesiji za eksploataciju uglja, niti bilo koji drugi dokument koji bi mu omogućio sticanje prava na eksploataciju, a svakodnevno se na lokalitetu odvijaju aktivnosti na skidanju i odlaganju jalovine kao pripremne aktivnosti za ekploataciju uglja.

Građani su vršili prijave lokalnim i republičkim inspekcijama i zaista je apsurd da niti jedna inspekcija nije mogla utvrditi niti jednu nepravilnost koja bi dovela do zaustavljanja nezakonitih aktivnosti i devastacije poljoprivrednog i šumskog zemljišta. Posebno nam vrijeđa inteligenciju stav rudarskog inspektora koji kaže da tu nema tragova rudarenja, a na predmetnom lokalitetu već mjesec dana teška mehanizacija kao što su bageri, kamioni, mini demperi, drobilica za ugalj , devastiraju prelijepo poljoprivredno i šumsko zemljište u srcu Bistrice.

Ovim putem Vas podsjećamo da je stav Gradske uprave Prijedor i Skupštine grada Prijedor takav da su Bistrica i cjelokupni potkozarski predjeli idealni za razvoj turističkih, a ne rudarskih kapaciteta i da je taj svoj stav Skupština grada potvrdila na posebnoj sjednici održanoj 29.06.2023. godine. Na toj sjednici Skupština je usvojila određen broj Zaključaka, a prvi Zaključak kaže „ Skupština Grada je stava da je neophodno privremeno zaustaviti sve radnje koje se tiču istraživanja na lokalitetu Bukova Kosa, kao i pripremnih radnji i eksploatacije na lokalitetu Bistrica dok se ne dostavi sva relevantna dokumentacija koja se tiče dobijanja koncesija na pomenutim lokacijama“.

Još jednom Vas molimo da što prije zaustavite nezakonite radnje preduzeća DRVO-EXPORT d.o.o. iz Teslića. Ukoliko institucije Republike Srpske ne zaustave navedene nezakonite radnje tokom tekuće sedmice, građani Bistrice i okolnih potkozarskih sela će organizovati svakodnevna masovna okupljanja ispred Vlade Republike Srpske, na magistralnom putu Prijedor-Banja Luka , ispred Gradske uprave Prijedor i na drugim javnim mjestima.

Znamo da smo u pravu i znamo da se sve aktivnosti sprovode nezakonito, što institucijama Republike Srpske daje potpuno pravo da u skladu sa Zakonom što prije zaustave sprovođenje nezakonitih aktivnosti.

Građani Bistrice vjeruju institucijama Republike Srpske i nadaju se da će Bistrica na mapi Republike Srpske biti turistička, a ne rudarska tačka.

U prilogu Vam dostavljamo Zaključke Skupštine grada Prijedor i odgovor Minstarstva za energetiku i rudarstvo.

S poštovanjem,

GRUPA GRAĐANA MZ BISTRICA